  Виталий Пронин «Шонер гожъяськы анай кылын - Бадӟым БУД!» 18-тӥ оштолэзе "Мынам Удмуртие" ТРК кичӧлтемъя элькунамы удмурт диктант гожтон радъяськоз. Киямы кутӥськом ручка но мынӥськом Удмурт кун университетэ (1-тӥ корпус 229-тӥ бӧлет).  Кин ӧз быгаты отчы мыныны, 15 часын лэзе «Мынам Удмуртие» радиодэс — отын выльысен чузъяськоз удмурт текст. Тодон-валанъёссэ эскерыны мылкыд карисьёслэн лыдзы арысь аре будэ. 2012-тӥ арын со вал 74 адями, кылем арын — 700-лэсь ятыр. Пусйыны кулэ, 600-ез соос пӧлысь радио пыр диктант гожтэмын. Озьыен, та акцие пыриське быдэс шаерысьтымы но мукет улосъёсысь визьпогъёс. Жаляса верано, парта сьӧры пуксьыса,  туэ диктант одӥг интыын гинэ гожтыны луоз, кылем арын со понна 4 инты вал.  -Туж шумпотымон но данъяськымон, удмурт диктантэз гожтӥсьёс удмуртлыко кузьымъёс басьтозы шуыса, - вера ужрадэз радъясь Мария Золотарёва. - Удмурт театре, Филармоние ӧтён билетъёс, «Эктон куамын» но «Юмшан» дискотекаосы дунтэк пырон, «Шунды» огазеяськонлэсь, «Инвожо» журналлэсь, «Азбар» мастерскойлэсь пӧртэм кузьымъёс.. «Удмуртия» кинопоттонни но визьпогъёслы уно книгаос дасяз. Янгышъёстэк но чылкыт гожъяськисьёс сяна, пусъемын луозы: тужгес егитэз, тужгес мӧйыез, чебер почеркен визьпогъёс; янгышасьтэм журналист; чылкыт гожъяськись дышетскись; кунгож сьӧрысь дышетскись (яке дышетӥсь). Котькудӥз диктант гожтӥсь басьтоз ужрадэ пыриськемез сярысь сертификат. Университетын диктант гожтэмъёслэсь баллъёссэс тодомы 21-тӥ оштолэзе. "Мынам Удмуртие" йылпумъянъёс лэсьтоз 8-тӥ куартолэзе. Мария Векшина Теги: БУД  